*****

ΚΑΝΟΝΙΣΜΟΣ (ΕΟΚ) αριθ. 2390/81 ΤΗΣ ΕΠΙΤΡΟΠΗΣ

της 19ης Αυγούστου 1981

περί τροποποιήσεως του κανονισμού (ΕΟΚ) αριθ. 818/80 της Επιτροπής περί θεσπίσεως μέτρων διασφαλίσεως που εφαρμόζονται κατά την εισαγωγή μανιταριών εκ καλλιεργείας σε άλμη

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως της αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 1118/81 (2), και ιδίως το άρθρο 14, παράγραφος 2,

Εκτιμώντας:

ότι ο κανονισμός (ΕΟΚ) αριθ. 818/80 (3) της Επιτροπής προβλέπει μέτρα διασφαλίσεως που εφαρμόζονται κατά την εισαγωγή μανιταριών εκ καλλιεργείας σε άλμη·

ότι διαπιστώθηκε ότι εισάγονται από τινος στην Κοινότητα, ποσότητες μανιταριών εκ καλλιεργείας σε άλμη, που είναι όμως παρασκευασμένα ή διατηρημένα σε όξος· ότι οι ποσότητες αυτές που εισάγονται ελεύθερα χρησιμοποιούνται στην Κοινότητα για την παρασκευή κονσερβών μανιταριών· ότι οι εισαγωγές αυτές συμβάλλουν ως εκ τούτου στη μείωση της αποτελεσματικότητος των μέτρων διασφαλίσεως που προβλέπονται για τα μανιτάρια εκ καλλιεργείας σε άλμη και επηρεάζουν την αγορά κονσερβών μανιταριών·

ότι, λόγω της καταστάσεως αυτής, πρέπει να επεκταθούν τα μέτρα που εφαρμόζονται στα μανιτάρια σε άλμη, στα μανιτάρια που είναι παρασκευασμένα ή διατηρημένα σε όξος ή σε οξικόν οξύ·

ότι πρέπει να ληφθεί υπόψη η ειδική κατάσταση των προϊόντων που διακινούντο προς την Κοινότητα κατά τη στιγμή της δημοσιεύσεως του παρόντος κανονισμού· ότι για τον σκοπό αυτό, πρέπει να δοθεί προτεραιότητα στην εισαγωγή των προϊόντων αυτών · ότι, εντούτοις, για να αποφευχθεί επιβάρυνση της καταστάσεως της αγοράς, είναι απαραίτητο να προβλεφθεί αντισταθμιστική καταβολή μεταξύ αυτών των εισαγωγών και εκείνων που είναι δυνατόν να πραγματοποιηθούν κάθε τριμηνία και καθορίζονται στον κανονισμό (ΕΟΚ) αριθ. 818/80,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 1 παράγραφος 1 του κανονισμού (ΕΟΚ) αριθ. 818/80 προστίθεται το ακόλουθο εδάφιο:

«Από 1ης Οκτωβρίου 1981, κάθε εισαγωγή μανιταριών εκ καλλιεργείας στην Κοινότητα που προέρχονται από τρίτες χώρες και είναι παρασκευασμένα ή διατηρημένα σε όξος ή οξικόν οξύ και υπάγονται στη διάκριση 20.01 Γ του Κοινού Δασμολογίου, υπόκεινται στην προσκόμιση τίτλου εισαγωγής».

Άρθρο 2

Το άρθρο 6 του κανονισμού (ΕΟΚ) αριθ. 818/80 αντικαθίσταται από το ακόλουθο κείμενο:

«Άρθρο 6

1. Κατά παρέκκλιση του άρθρου 3 παράγραφος 4 και του άρθρου 5, εκδίδονται τίτλοι εισαγωγής για τις ποσότητες των μανιταριών εκ καλλιεργείας που είναι παρασκευασμένα ή διατηρημένα σε όξος και διακινούνται προς την Κοινότητα κατά την 20ή Αυγούστου 1981, υπό τον όρο ότι ο ενδιαφερόμενος:

- υποβάλλει αίτηση το αργότερο στις 27 Αυγούστου 1981 και

- φέρει κατά την υποβολή της αιτήσεως, και προς ικανοποίηση των αρμοδίων αρχών του εν λόγω Κράτους μέλους, την απόδειξη ότι οι εν λόγω ποσότητες διακινούνται προς την Κοινότητα και την ημερομηνία που αναφέρεται ανωτέρω.

Οι ποσότητες για τις οποίες ο ενδιαφερόμενος απέκτησε τίτλους εισαγωγής κατ' εφαρμογή της παραγράφου 1 αφαιρούνται από τις ποσότητες για τις οποίες ο ενδιαφερόμενος μπορεί να αποκτήσει για εισαγωγές που πραγματοποιούνται κάθε τριμηνία, τίτλους εισαγωγής κατ' εφαρμογή του άρθρου 4 ή του άρθρου 5.»

Άρθρο 3

Ο παρών κανονισμός αρχίζει να ισχύει από την ημέρα της δημοσιεύσεώς του στην Επίσημη Εφημερίδα των Ευρωπαϊκών

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 19 Αυγούστου 1981.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 73 της 21. 3. 1977, σ. 1.

(2) ΕΕ αριθ. L 118 της 20. 4. 1981, σ. 10.

(3) ΕΕ αριθ. L 89 της 2. 4. 1980, σ. 5.